## Naputak za izradu godišnjeg izvješća o sustavu unutarnjih financijskih kontrola u javnom sektoru

### NN 8/2007 (22.1.2007.), Naputak za izradu godišnjeg izvješća o sustavu unutarnjih financijskih kontrola u javnom sektoru

# MINISTARSTVO FINANCIJA

**363**

Na temelju članka 35. stavka 4. Zakona o sustavu unutarnjih financijskih
kontrola u javnom sektoru (»Narodne novine«, broj 141/06), ministar financija,
donosi

## NAPUTAK

### ZA IZRADU GODIŠNJEG IZVJEŠĆA O SUSTAVU UNUTARNJIH FINANCIJSKIH KONTROLA U JAVNOM SEKTORU

I. CILJ NAPUTKA

Cilj ovog naputka je:
– osigurati jedinstvenu metodologiju izrade godišnjeg izvješća o uspostavi i
funkcioniranju sustava unutarnjih financijskih kontrola (dalje u tekstu:
godišnje izvješće) korisnika proračuna,
– osigurati, primjenom jedinstvene metodologije, jednoobrazno sastavljanje
godišnjih izvješća s odgovarajućim podacima za izradu objedinjenog godišnjeg
izvješća o sustavu unutarnjih financijskih kontrola u javnom sektoru Republike
Hrvatske koje se podnosi Vladi Republike Hrvatske.

II. OBVEZNICI IZRADE GODIŠNJEG IZVJEŠĆA

Obveznici izrade godišnjeg izvješća su proračunski korisnici i izvanproračunski
zavodi odnosno fondovi (dalje u tekstu: Korisnici proračuna) prema odredbi
članka 2. Zakona o sustavu unutarnjih financijskih kontrola u javnom sektoru
(»Narodne novine« 141/06).

III. STRUKTURA GODIŠNJEG IZVJEŠĆA

Godišnje izvješće sadrži sljedeće dijelove:
1. Godišnje izvješće o sustavu financijskog upravljanja i kontrola;
2. Godišnje izvješće o obavljenim revizijama i aktivnostima unutarnje revizije;

IV. GODIŠNJE IZVJEŠĆE O SUSTAVU FINANCIJSKOG UPRAVLJANJA I KONTROLA

U skladu s odredbom članka 15. Zakona o sustavu unutarnjih financijskih kontrola
u javnom sektoru, godišnje izvješće o sustavu financijskog upravljanja i
kontrola priprema voditelj za financijsko upravljanje i kontrole, na temelju
podataka koji se odnose na izvještajno razdoblje, a odobrava čelnik korisnika
proračuna.
Godišnje izvješće sadrži sljedeće dijelove:

*I. Opći dio*

– Opći podaci o Korisniku proračuna
– Organizacijska uspostava sustava financijskog upravljanja i kontrola
– Prethodne (*ex ante*) kontrole
– Naknadne (*ex post*) kontrole

*II. Posebni dio*

– Upitnik o samoprocjeni financijskog upravljanja i kontrola
Upitnik se sastoji od pitanja koja se odnose na pojedinu komponentu unutarnje
kontrole čiji se odgovori boduju, te upute za ispunjavanje upitnika.

V. GODIŠNJE IZVJEŠĆE O OBAVLJENIM REVIZIJAMA I AKTIVNOSTIMA UNUTARNJE REVIZIJE

U skladu s odredbom članka 30. Zakona o sustavu unutarnjih financijskih kontrola
u javnom sektoru, godišnje izvješće o obavljenim revizijama i aktivnostima
unutarnje revizije priprema načelnik, odnosno voditelj jedinice za unutarnju
reviziju/unutarnji revizor (ako nije imenovan voditelj), na temelju podataka
koji se odnose na izvještajno razdoblje, a odobrava čelnik korisnika proračuna.
Godišnje izvješće o obavljenim revizijama i aktivnostima unutarnje revizije
sadrži sljedeće dijelove:

*I. Opći dio*

– Opći podaci o Korisniku proračuna
– Podaci o jedinici unutarnje revizije i unutarnjim revizorima
– Primjena standarda i metodologija rada unutarnje revizije

*II. Posebni dio*

– pregled obavljenih revizija i odstupanja od godišnjeg revizijskog plana, uz
navođenje razloga odstupanja ili neizvršavanja plana,
– sve slučajeve nepridržavanja ili pogrešne primjene zakona i drugih propisa, te
sumnji na prijevaru,
– aktivnosti koje je poduzeo čelnik korisnika proračuna s ciljem provedbe
značajnijih preporuka, te značajne preporuke koje nisu provedene,
– glavne zaključke koji se odnose na funkcioniranje sustava financijskog
upravljanja i kontrola, te preporuke dane s ciljem poboljšanja poslovanja
korisnika proračuna,
– prijedloge za razvoj unutarnje revizije.

VI. IZRADA GODIŠNJEG IZVJEŠĆA

Godišnje izvješće izrađuje se na način da se popunjavaju sljedeći obrasci:
OBRAZAC GI – FMC – Godišnje izvješće o sustavu financijskog upravljanja i
kontrola;
OBRAZAC GI – UR – Godišnje izvješće o obavljenim revizijama i aktivnostima
unutarnje revizije;
Navedeni obrasci sastavni su dio ovog Naputka.

VII. OVJERAVANJE GODIŠNJEG IZVJEŠĆA

Godišnje izvješće o sustavu financijskog upravljanja i kontrola potpisuje čelnik
korisnika proračuna i voditelj za financijsko upravljanje i kontrole na temelju
odredbi članka 15. Zakona o sustavu unutarnjih financijskih kontrola u javnom
sektoru.
Godišnje izvješće o obavljenim revizijama i aktivnostima unutarnje revizije
potpisuje čelnik korisnika proračuna i voditelj jedinice za unutarnju
reviziju/unutarnji revizor na temelju odredbi članka 30. Zakona o sustavu
unutarnjih financijskih kontrola u javnom sektoru.

VIII. DOSTAVA GODIŠNJEG IZVJEŠĆA

Ovjereno godišnje izvješće dostavlja se Ministarstvu financija, Upravi za
harmonizaciju unutarnje revizije i financijske kontrole do 31. siječnja tekuće
godine za prethodnu godinu.
Obrasci godišnjeg izvješća nalaze se na web stranicama Ministarstva financija,
Uprave za harmonizaciju unutarnje revizije i financijske kontrole. Korisnici
proračuna dužni su, godišnje izvješće, dostaviti i u elektronskom obliku.
Uprava za harmonizaciju unutarnje revizije i financijske kontrole će sastaviti
objedinjeno godišnje izvješće o sustavu unutarnjih financijskih kontrola.
Objedinjeno godišnje izvješće, nakon što ga raspravi Vijeće za unutarnju
financijsku kontrolu u javnom sektoru, odobrava ministar financija i podnosi
Vladi Republike Hrvatske do konca travnja tekuće godine za prethodnu godinu.

IX. STUPANJE NA SNAGU

Ovaj Naputak stupa na snagu osmog dana od dana objave u »Narodnim novinama«.

Klasa: 043-01/07-01/12
Urbroj: 513-10/07-2
Zagreb, 15. siječnja 2007.

Ministar financija
**Ivan Šuker**, v. r.

![](dodatni/350546.GIF)
![](dodatni/350547.GIF)

II. POSEBNI DIO

![](dodatni/350548.GIF)

![](dodatni/350549.GIF)

![](dodatni/350550.GIF)

![](dodatni/350551.GIF)

![](dodatni/350552.GIF)

![](dodatni/350553.GIF)

![](dodatni/350554.GIF)

![](dodatni/350555.GIF)

Naputak, NN 8/2007-363
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)